《纂修竣事自贵藩东归路逢京使次石阡韵》
明代·周瑛

问君何日出京畿，马上相逢话转迟。朝野喜闻多善政，庙堂误说有相知。

病躯只合淮阳卧，散木何烦匠石推。四海和平宗社固，盐梅不必问伊谁。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。